L 217/62
BG
Официален вестник на Европейския съюз
22.8.2022 г.
4.2.
Мнения на Португалия
(63)
Мненията, представени от Португалия в писмото от 26 септември 2018 г., са обобщени в следните съображения.
(64)
Португалия твърди, че едно отрицателно решение относно схемата за ZFM би имало драматични и непоправими последици за икономическата устойчивост на Мадейра (82).
Поради това Комисията следва да вземе предвид статута на Мадейра на най-отдалечен регион, който е признат в член 349 от ДФЕС.
(65)
Освен това Португалия твърди, че в своята оценка Комисията следва да вземе предвид икономическото въздействие на схемата за ZFM върху развитието на региона (83), по-специално като разгледа нейното икономическо въздействие върху националната, европейската и международната търговия (84).
(66)
Накрая, Португалия смята, че провежданото задълбочено разследване би дискриминирало Мадейра спрямо други юрисдикции, които прилагат преференциални ставки на данъка върху доходите и избягват правилата за държавна помощ (85).
Наличие на помощ
(67)
Португалия смята, че схемата за ZFM не включва държавни ресурси (т.е. увеличение на разходите или дори намаление на приходите за публичния бюджет).
Схемата не съответства на „реални данъчни разходи“, а просто на виртуални данъчни разходи или дори на фиктивно счетоводно отчитане („теоретични загуби на данъчни приходи“) (86).
Освен това Португалия обяснява, че дружествата се установяват в ZFM и инвестират там само след наличието на данъчно облекчение.
В противен случай, без данъчното облекчение, те не биха се установили в ZFM и не биха платили обичайните данъци, приложими в континентална Португалия или в Мадейра (87).
(68)
Португалия твърди, че схемата за ZFM е част от общата икономика на португалската данъчна схема (88).
Освен това Португалия смята, че съгласно практиката на Комисията (89) ниската данъчна ставка, прилагана в цяла държава членка или автономен регион, следва да се разглежда като обща мярка и следователно тя не предоставя предимство на дружествата, установени в ZFM (90).
(82) През 2016 г. ZFM е дала възможност за събирането на корпоративен данък в размер на почти [100—200] млн. евро (почти [15—25] % от всички данъци, събрани през същата година в региона).
Това би означавало преместването на повече от [1 000—2 000] дружества, регистрирани в ZFM, в други региони или държави и силно увеличаване на безработицата в региона (през 2014 г. в ZFM е имало [4 000—6 000] преки, непреки и стимулирани работни места, което възлиза на [1—10] % от общата заетост в Мадейра).
Вж. писма от Португалия от 2 май 2017 г., стр. 6, и от 26 септември 2018 г. (приложение I), стр. 62.
(83) Според информацията, предоставена от Регионалната статистическа дирекция на Мадейра (Direção Regional de Estatística da Madeira), през периода 2012—2015 г. дейността на ZFM е представлявала средно около [1—10] % от брутната добавена стойност (БДС) и [0,5—10] % от заетостта в АРM.
Дейностите, свързани с търговия, транспорт и складиране, както и с настаняване и изхранване, са допринесли най-много за общата БДС на дружествата, установени в ZFM (около [70—80] %).
Производствените дейности, свързани с промишлеността, са допринесли най-много за общата заетост в региона ([30—40] %).
През 2014 г. на ZFM се падат [1—10] % от добавената стойност, генерирана в региона, тоест приблизително [200—400] млн. евро, „Доклад за данъчен и икономически анализ — Зона за свободна търговия Мадейра“, Ernest & Young, септември 2018 г., стр. 60—62 (приложение I към писмото от Португалия от 26 септември 2018 г.)“.
(84) През 2014 г. дружествата в ZFM са осигурили 79 % от износа ([50—200] млн. евро).
През 2016 г., в сравнение с 2014 г., износът за Европейската общност се е увеличил от [20 000—30 000] на [30 000—40 000] хиляди евро.
Основният обем на износа е от хранително-вкусовата промишленост и селското стопанство, следвани от машиностроенето и текстилната промишленост, което има безспорно положително въздействие върху развитието на европейската икономика.
Вж. „Доклад за данъчен и икономически анализ“, Ernest & Young, 24 септември 2018 г., стр. 68.
(85) Малта, Люксембург, Нидерландия и Кипър.
Вж. писмо от Португалия от 26 септември 2018 г., стр. 14—16.
(86) В общите държавни бюджети за периода 1999—2004 г. се посочва: „Това освобождаване ... представлява данък, който не се събира върху доход, който при липсата на това предимство не би съществувал“ (Общ държавен бюджет за 2002 г.) или „премахването на настоящата схема ... със сигурност не би довело до получаването на тези данъчни приходи“ (Общ държавен бюджет за 2004 г.).
(87) Писмо от Португалия от 26 септември 2018 г., параграф 50, стр. 18.
(88) Писмо от Португалия от 26 септември 2018 г., параграф 29, стр. 13, и писмо от Португалия от 11 септември 2017 г., стр. 30.
(89) Решение (ЕС) 2019/1252 на Комисията от 19 септември 2018 година относно предварителни данъчни становища SA.38945 (2015/C) (ex 2015/NN) (ex 2014/CP), предоставени от Люксембург на McDonald's Europe (ОВ L 195, 23.7.2019 г., стр. 20).
(90) „Доклад за данъчен и икономически анализ“, Ernest & Young, 24 септември 2018 г., стр. 67.